ঢাকাঃ পাথরঘাটা মৎস্য উন্নয়ন করপোরেশনের সংক্ষিপ্ত নাম বিএফডিসি। এখানে প্রতিদিন কোটি কোটি টাকার বিভিন্ন জাতের মাছ বেচাকেনা হয়। এই বাজারে মাছ কুড়িয়েই আজ পাথরঘাটা পৌরসভার প্যানেল মেয়র মোস্তাফিজুর রহমান সোহেল। এলাকায় এক সময় টোকাই হিসেবে অনেকেই তাকে আড়ালে ডাকতো। গত বৃহস্পতিবার বিভিন্ন মামলায় বরগুনা বিশেষ ট্রাইব্যুনালে হাজিরা দিতে গেলে তাকে জেলহাজতে পাঠানো হয়। দুপুর ২টায় মোস্তাফিজুর রহমান সোহেল জেলে যাওয়ার কথা ছড়িয়ে পড়লে পাথরঘাটায় জনমনে স্বস্তি ফিরে আসে। অনেকে মিষ্টিও বিতরণ করেছেন। তার বিরুদ্ধে পাথরঘাটা থানায় ১৩টি মামলা রয়েছে। গত পৌর নির্বাচনে সোহেলের আমলনামা পাথরঘাটা থানা থেকে নির্বাচন অফিসে জমা দেওয়া হয়। সেখান থেকে মামলার তথ্যটি পাওয়া গেছে। তা ছাড়া ১৩টি মামলার কথা ওসি এসএম জিয়াউল হক স্বীকার করেছেন।